**Angelina Jolie** (sündinud 4. juunil 1975) on filmiauhinnaga Oscar pärjatud Ameerika Ühendriikide näitleja, endine modell ja ÜRO hea tahte saadik.

Rahvusvaheliselt tuntuks sai Jolie arvutimängude kangelase Lara Crofti rollis filmis "Tomb Raider – Seikleja" ja selle järjes "Tomb Raider II: Lara Croft ja elu häll". Kriitikud on kiitnud tema osatäitmisi filmides "George Wallace" (1997), "Gia" (1998), millest mõlema eest pälvis ta ka Kuldgloobuse, ning 1999. aasta filmis "Katkenud elu", mille eest pälvis lisaks Kuldgloobusele ka kõrvalosatäitja Oscari. Oscarile oli ta nomineeritud ka 2008. aasta filmi "Vahetus" eest. 

Jolie suurimad kassahitid on olnud filmid "Kadunud 60 sekundiga", "Härra ja proua Smith", "Tagaotsitav" ja animafilm "Kung Fu Panda".

Lapsepõlv ja perekond
---------------------

Angelina Jolie on sündinud California osariigis Los Angeleses. Tema vanemad on näitlejad Jon Voight ja Marcheline Bertrand, ristivanemad Jacqueline Bisset ja Maximilian Schell. Ta vanem vend James Haven (sündinud 1973) on lavastaja, kes aitas õel esimesed õpilasfilmid teha. Jolie emapoolsed vanavanemad olid Prantsuse-Kanada päritolu. Isa poolt on ta tšehhi ja inglise päritolu.

1975. aastal lahutasid Angelina Jolie vanemad abielu ning ta kolis koos ema ja vennaga New Yorki. Kui Angelina oli 11-aastane, kolis pere tagasi Los Angelesse ning ta astus Lee Strasbergi Teatriinstituuti (Lee Strasberg Theatre Institute) näitlemist õppima.

14-aastaselt asus ta tööle modellina agentuuris Finesse Model Management. Ta töötas peamiselt Londonis ja New Yorgis. Lisaks osales ta mitmes muusikavideos, näiteks Meat Loafi "Rock'n'Roll Dreams Come Through", Antonello Venditti "Alta Marea" ja Lenny Kravitzi "Stand by My Woman".

Näitlejakarjäär
---------------

Angelina filmikarjäär algas 1982. aastal ehk seitsmeaastaselt. Isa abil sai ta pisiosa filmis "Lookin' to Get Out". 1993. aastal mängis ta peaosa väikese eelarvega filmis "Küborg 2", kus ta kehastas Casella Reese'i hüüdnimega Cash.

Filmid
------

| Aasta | Originaalpealkiri | Pealkiri | Osa |
| --- | --- | --- | --- |
| 1982 | *Lookin' to Get Out* |  | Tosh |
| 1993 | *Cyborg 2* | "Küborg 2" | Casella "Cash" Reese |
| 1995 | *Hackers* | "Häkkerid" | Kate "Acid Burn" Libby |
| 1996 | *Mojave Moon* |  | Eleanor "Elie" Rigby |
| *Love Is All There Is* |  | Gina Malacici |
| *Foxfire* | "Tulirebased" | Margret "Legs" Sadovsky |
| 1997 | *Playing God* | "Kõikvõimas" | Claire |
| *True Women* (TV) |  | Georgia Virginia Lawshe Woods |
| *George Wallace* (TV) | "George Wallace" | Cornelia Wallace |
| 1998 | *Gia* (TV) | "Gia" | Gia Marie Carangi |
| *Hell's Kitchen* |  | Gloria McNeary |
| *Playing by Heart* | "Südamete mäng" | Joan |
| *Pushing Tin* | "Läheb kitsaks" | Mary Bell |
| 1999 | *The Bone Collector* | "Kondikoguja" | Amelia Donaghy |
| *Girl, Interrupted* | "Katkenud elu" | Lisa Rowe |
| 2000 | *Gone in Sixty Seconds* | "Kadunud 60 sekundiga" | Sara 'Sway' Wayland |
| 2001 | *Lara Croft: Tomb Raider* | "Tomb Raider – Seikleja" | Lara Croft |
| *Original Sin* | "Patused" | Julia Russell/Bonnie Castle |
| 2002 | *Life or Something Like It* | "Elu või midagi taolist" | Lanie Kerrigan |
| 2003 | *Lara Croft Tomb Raider: The Cradle of Life* | "Tomb Raider II: Lara Croft ja elu häll" | Lara Croft |
| *Beyond Borders* | "Teispool piire" | Sarah Jordan |
| 2004 | *Taking Lives* | "Elude võtmine" | Illeana Scott |
| *Shark Tale* | "Haikala lugu | Lola hääl |
| *Sky Captain and the World of Tomorrow* | "Taevakapten ja tulevikumaailm" | Franky |
| *Alexander* | "Aleksander" | Olympias |
| 2005 | *Mr. & Mrs. Smith* | "Härra ja proua Smith" | Jane Smith |
| 2006 | *The Good Shepherd* | "Hea karjane" | Clover Wilson |
| 2007 | *Beowulf* | "Beowulf" | Grendeli ema hääl |
| 2007 | *A Mighty Heart* | "Võitmatu süda" | Mariane Pearl |
| 2008 | *Kung Fu Panda* | "Kung Fu Panda" | Tigressi hääl |
| *Wanted* | "Tagaotsitav" | Fox |
| *Changeling* | "Vahetus" | Christine Collins |
| 2010 | *Salt* | "Agent Salt" | Evelyn Salt |
| 2011 | *The Tourist* |  | Elise |
| *Kung-Fu Panda 2: The Kaboom of Doom*  |  | Tigressi hääl |
| 2014 | *Maleficent* | "Pahatar" | Pahatar |

Isiklikku
---------

Pikka aega olid Angelina Joliel isaga väga külmad suhted, sest ta süüdistas isa perekonna lõhkumises. Nad proovisid oma suhteid soojendada, mängides koos filmis "Tomb Raider – Seikleja". 12. septembril 2002 muutis Angelina ametlikult oma perekonnanimeks Jolie, loobudes isa perekonnanimest Voight. Angelina Jolie ei lubanud pikka aega isal kohtuda tema lastelaste Maddoxi, Zahara ja Shiloh Nouveliga.

Angelina Jolie on olnud kaks korda abielus. 28. märtsil 1996 abiellus ta Briti näitleja Jonny Lee Milleriga, kellega ta mängis koos filmis "Häkkerid", kuid lahutas temast kolm aastat hiljem.

2000. aasta 5. mail abiellus Angelina Jolie ameerika näitleja Billy Bob Thorntoniga, kellega tutvus filmi "Läheb kitsaks" võtetel. Ka see abielu kestis umbes kolm aastat.

2005. aastast oli Angelina Jolie elukaaslane Brad Pitt, kellega ta tutvus filmi "Härra ja proua Smith" võtetel. Nad lapsendasid kolm last: pojad Maddox Chivan Thornton Jolie-Pitt, kes on lapsendatud Kambodžast (sündinud 2001) ning Pax Thien Jolie Vietnamist (sündinud 2003) ja tütar Zahara Marley Jolie-Pitt, kes on adopteeritud Etioopiast (sündinud 2005). 2006. aastal sündis tal ja Brad Pittil tütar Shiloh Nouvel Jolie-Pitt ning 2008. aastal sündisid neil kaksikud Knox Léon Jolie-Pitt ja Vivienne Marcheline Jolie-Pitt. 2016. aastal läksid Brad Pitt ja Angelina Jolie lahku.

Vaata ka
--------

* "Rock and Roll Dreams Come Through"

Välislingid
-----------

|  |  |
| --- | --- |
|  | Pildid, videod ja helifailid Commonsis: **Angelina Jolie** |

* Angelina Jolie andmekogus IMDb (inglise)
* Angelina Jolie andmekogus Filmiveeb
* Angelina Jolie Yahoo filmiväravas (*inglise*)